El nou IES La Patacona serà una realitat en 18 mesos: Alboraia signa el contracte d'obra
12 de setembre de 2023

L'alcalde d'Alboraia, Miguel Chavarría, i Consuelo Samper Lacruz, representant de la UTE Construcció IES La Patacona, han signat el contracte d'obra de la construcció del nou institut públic. D'aquesta manera, Vainsa Infraestructures S.L. - General Constructor S. A. començarà des de ja mateix a ultimar els detalls en l'espai de més de 9.000 metres quadrats amb personal tècnic com el cap d'obra i el topògraf i iniciarà les obres en les pròximes setmanes amb un plaç de 18 mesos.

El nou espai educatiu serà un edifici de planta baixa i dues altures que comptarà amb 20 unitats d'ESO, 4 de Batxillerat, cafeteria i gimnàs. Es construirà sobre una parcel·la municipal de 9.983 metres quadrats situada al sud dels antics cellers Vinival. Serà un centre de baix consum energètic i adaptat a les exigències de sostenibilitat del segle XXI, que comptarà amb una superfície útil construïda de 8.152 metres quadrats i un ampli pati central amb pistes esportives i zones de jocs amb arbres d'ombra.

Chavarría ha aprofitat la signatura per a explicar-li a Samper Lacruz les necessitats que cobrirà el nou IES: "Hem treballat molt per a aconseguir això, per a aconseguir que els nostres veïns i veïnes tinguen les millors instal·lacions educatives possibles, per a un dels majors avanços d'Alboraia". Encara així, recorda que segueixen treballant "per a reclamar encara més millores en la resta de col·legis públics, després d'un primer Pla Edificant que va aportar menjadors, gimnasos, més aules i patis renovats", entre altres equipaments en la resta de centres.

Formació Professional i parc caní

La construcció del nou IES La Patacona no desaprofitarà els equipaments ara mateix en actiu. L'actual centre educatiu passarà a oferir un major catàleg de titulacions de Formació Professional, després d'una renovació de les instal·lacions. Quant al parc caní, que actualment està situat en els terrenys a construir, serà traslladat a un altre espai de La Patacona, tal com estava previst.

La posada en marxa del projecte compta amb una inversió d'11.004.664,80 euros, IVA inclòs, xifra de la qual es fa càrrec el Pla Edificant de la Generalitat Valenciana després de l'acord aconseguit per l'alcalde, Miguel Chavarría, amb la Conselleria d'Educació i amb el suport unànime del Ple Municipal.